CELEX: 52021PC0588
Language: fi
Date: 2021-09-28
Title: Ehdotus NEUVOSTON ASETUS Euroopan unionin ja Mauritanian islamilaisen tasavallan välisen kestävää kalastusta koskevan kumppanuussopimuksen täytäntöönpanopöytäkirjassa (2021–2026) määrättyjen kalastusmahdollisuuksien jakamisesta

EUROOPAN KOMISSIO
            Bryssel 28.9.2021
            COM(2021) 588 final
            2021/0302(NLE)
            
            Ehdotus
            NEUVOSTON ASETUS
            Euroopan unionin ja Mauritanian islamilaisen tasavallan välisen kestävää kalastusta koskevan kumppanuussopimuksen täytäntöönpanopöytäkirjassa (2021–2026) määrättyjen kalastusmahdollisuuksien jakamisesta
            
               
         
         
            
               PERUSTELUT
            
            
               1.EHDOTUKSEN TAUSTA
            
            
               •Ehdotuksen perustelut ja tavoitteet
            
            
               
                  Mauritanian islamilaisen tasavallan ja Euroopan yhteisön välinen kalastuskumppanuussopimus allekirjoitettiin 8. elokuuta 2008, ja se tuli väliaikaisesti voimaan kyseisenä päivänä kuuden vuoden ajaksi. Sopimus on sittemmin uusittu ilman eri toimenpiteitä. Kalastuskumppanuussopimuksen täytäntöönpanoa koskeva viimeisin pöytäkirja oli aluksi voimassa neljä vuotta (2015–2019), ja sen voimassaoloa on jatkettu kahdesti, yhdellä vuodella kerrallaan. Sen voimassaolo päättyy 15. marraskuuta 2021
                     1
                  . Komissio on käynyt asiasta annettujen neuvotteluohjeiden
                     2
                   pohjalta Mauritanian islamilaisen tasavallan, jäljempänä ’Mauritania’, hallituksen kanssa neuvotteluja kestävää kalastusta koskevan uuden kumppanuussopimuksen ja sen täytäntöönpanopöytäkirjan tekemiseksi Euroopan unionin puolesta. Neuvottelujen päätteeksi neuvottelijat parafoivat sopimuksen ja pöytäkirjan 28. heinäkuuta 2021. 
               
               
                  Uusi sopimus on voimassa kuusi vuotta sen 20 artiklassa vahvistetusta väliaikaisen soveltamisen alkamispäivästä eli siitä, kun molemmat osapuolet ovat sen allekirjoittaneet. Se voidaan uusia hiljaisesti. 
               
               
                  Uusi täytäntöönpanopöytäkirja on voimassa viisi vuotta sen 19 artiklassa vahvistetusta väliaikaisen soveltamisen alkamispäivästä eli siitä, kun molemmat osapuolet ovat sen allekirjoittaneet. Siinä määrätään lausekkeesta, jonka mukaan pöytäkirjaa on tarkasteltava uudelleen sen toisena soveltamisvuonna kalastusmahdollisuuksien ja niihin liittyvän taloudellisen korvauksen mahdollista mukauttamista varten. 
               
               
                  Ehdotuksen tarkoituksena on vahvistaa pöytäkirjan mukaisten kalastusmahdollisuuksien jakaminen jäsenvaltioiden kesken.
               
            
            
               •Yhdenmukaisuus muiden alaa koskevien politiikkojen säännösten kanssa
            
            
               
                  Uuden sopimuksen päätavoitteena on luoda ajantasaistetut puitteet, joissa otetaan huomioon uudistetun yhteisen kalastuspolitiikan ja sen ulkoisen ulottuvuuden painopisteet, jotta voidaan jatkaa ja lujittaa Euroopan unionin ja Mauritanian islamilaisen tasavallan strategista kumppanuutta kalastuksen alalla.
               
               
                  Pöytäkirjan tarkoituksena on myöntää Euroopan unionin aluksille kalastusmahdollisuuksia Mauritanian kalastusalueella parhaiden käytettävissä olevien tieteellisten lausuntojen sekä Kansainvälisen Atlantin tonnikalojen suojelukomission (ICCAT) ja Itäisen Keski-Atlantin kalastuskomitean (CECAF) päätöslauselmien ja suositusten mukaisesti ja käytettävissä olevan ylijäämän rajoissa. Euroopan komissio on tukeutunut neuvottelukannassaan aiemman pöytäkirjan (2015–2019) arvioinnin tuloksiin ja ennakoivaan arviointiin siitä, onko uuden pöytäkirjan tekeminen tarpeen. Nämä arvioinnit teetettiin ulkopuolisilla asiantuntijoilla. Tavoitteena on myös vahvistaa Euroopan unionin ja Mauritanian islamilaisen tasavallan välistä yhteistyötä kestävän kalastuksen politiikan kehittämiseksi ja kalavarojen vastuuntuntoiseksi hyödyntämiseksi Mauritanian kalastusalueella ja Atlantin valtamerellä kummankin osapuolen edun mukaisesti. Yhteistyöllä edistetään myös työpaikkojen luomista, kunnioittaen samalla kunnollisia työoloja, kalastusalan työtä koskevan ILOn yleissopimuksen nro 188 mukaisesti.
               
               
                  Uudessa pöytäkirjassa määrätään sen kahdelle ensimmäiselle soveltamisvuodelle samoista kalastusmahdollisuuksista kuin nykyisessä pöytäkirjassa. Kahdessa tonnikalaluokassa viitesaalismääriä kuitenkin hieman mukautetaan. Kyseessä ovat erityisesti seuraavat luokat:
               
            
            
               –Luokka 1 – Äyriäisiä, ei kuitenkaan langustia ja taskurapua, pyytävät kalastusalukset: 5 000 tonnia ja 15 alusta
            
            
               –Luokka 2 – Senegalinkummelia pyytävät pohjatroolarit (muut kuin pakastusalukset) ja pohjasiima-alukset: 6 000 tonnia ja 4 alusta
            
            
               –Luokka 2a – Senegalinkummelia pyytävät pakastustroolarit: 3 500 tonnia kummeliturskaa, 1 450 tonnia kalmaria, 600 tonnia seepiaa kuudelle alukselle 
            
            
               –Luokka 3 – Pohjakalalajeja, ei kuitenkaan senegalinkummelia, pyytävät kalastusalukset, jotka käyttävät muita pyydyksiä kuin troolia: 3 000 tonnia ja 6 alusta
            
            
               –Luokka 4 – Nuottaa käyttävät tonnikala-alukset: 14 000 tonnia (viitesaalismäärä) ja 29 alusta
            
            
               –Luokka 5 – Vapapyydyksiä käyttävät tonnikala-alukset ja pintasiima-alukset: 7 000 tonnia (viitesaalismäärä) ja 15 alusta
            
            
               –Luokka 6 – Pelagiset pakastustroolarit: 247 500 tonnia ja 19 alusta
            
            
               –Luokka 7 – Pelagisia lajeja pyytävät muut kuin pakastusalukset: 15 000 tonnia (jos kyseiset kalastusmahdollisuudet käytetään, ne on vähennettävä luokan 6 määrästä) ja 2 alusta
            
         
         
            
               •Yhdenmukaisuus unionin muiden politiikkojen kanssa
            
            
               
                  Mauritanian kanssa tehtävän, kestävää kalastusta koskevan uuden kumppanuussopimuksen ja sen täytäntöönpanopöytäkirjan neuvotteleminen tapahtuu Afrikan, Karibian ja Tyynenmeren maita (AKT-maat) koskevan unionin ulkoisen toiminnan yhteydessä, ja siinä otetaan huomioon erityisesti unionin tavoitteet demokratian periaatteiden, hyvän hallinnon ja ihmisoikeuksien kunnioittamisessa.
               
               
                  Mauritanian osalta kalastuskumppanuussopimus on osa laajempaa kahdenvälistä kumppanuuskehystä, joka kattaa useita aloja, kuten kehitysyhteistyö, rauha ja turvallisuus, hyvä hallinto, ihmisoikeudet, muuttoliike, inhimillinen kehitys, kestävä talouskasvu ja -kehitys mukaan lukien työolot, ympäristö ja ilmastonmuutos sekä syrjäisimpien alueiden politiikat.
               
            
            
               2.OIKEUSPERUSTA, TOISSIJAISUUSPERIAATE JA SUHTEELLISUUSPERIAATE
            
            
               •Oikeusperusta
            
            
               
                  Oikeusperusta on Euroopan unionin toiminnasta tehdyn sopimuksen 43 artiklan 3 kohta, jonka mukaan neuvosto hyväksyy komission ehdotuksesta kalastusmahdollisuuksien jakamiseen liittyvät toimenpiteet.
               
            
            
               •Toissijaisuusperiaate (jaetun toimivallan osalta)
            
            
               
                  Ehdotus kuuluu Euroopan unionin yksinomaiseen toimivaltaan.
               
            
            
               •Suhteellisuusperiaate
            
            
               
                  Ehdotus on oikeassa suhteessa tavoitteeseen luoda unionin alusten kolmansien maiden vesillä harjoittamaa kalastustoimintaa koskeva, yhteisestä kalastuspolitiikasta annetun asetuksen 31 artiklassa säädetty oikeudelliset, ympäristölliset, taloudelliset ja sosiaaliset näkökohdat kattava hallintokehys. Se on mainittujen säännösten mukainen ja noudattaa mainitun asetuksen 32 artiklassa vahvistettuja kolmansille maille myönnettävään rahoitustukeen liittyviä säännöksiä.
               
            
            
               3.JÄLKIARVIOINTIEN, SIDOSRYHMIEN KUULEMISTEN JA VAIKUTUSTENARVIOINTIEN TULOKSET
            
            
               •Jälkiarvioinnit/toimivuustarkastukset
            
            
               
                  Vuonna 2018 komissio toteutti Mauritanian kanssa tehdyn kalastuskumppanuussopimuksen pöytäkirjan 2015–2019 jälkiarvioinnin sekä sen mahdollista uusimista koskevan ennakkoarvioinnin.
               
               
                  Arvioinnin päätteeksi todettiin, että unionin kalastusala on erittäin kiinnostunut kalastamaan Mauritanian alueella ja että pöytäkirjan uusiminen on kummankin osapuolen edun mukaista, ottaen huomioon kalastuksen tärkeys Mauritanian taloudelle. Lisäksi pöytäkirjan uusiminen auttaisi tehostamaan kalastustoimien seurantaa, valvontaa ja tarkkailua ja parantamaan kalastuksen hallintaa kyseisellä alueella.
               
               
                  Mauritanian lainkäyttövaltaan kuuluvan kalastusalueen laajuus huomioon ottaen on tärkeää, että unionilla on edelleen käytössään väline, jonka avulla se voi tehdä kyseisen merkittävän toimijan kanssa tiivistä alakohtaista yhteistyötä valtamerten hallinnoinnissa osa-alueen tasolla. Suhteiden vahvistaminen Mauritaniaan mahdollistaa myös liittoutumien luomisen ICCAT:n puitteissa ja muissa alueellisissa elimissä, erityisesti CECAFissa. Lisäksi se merkitsee unionin aluksille sitä, että niillä on edelleen pääsy tärkeälle kalastusalueelle, jolla ne voivat toteuttaa hyödyntämisstrategioita monivuotisen kansainvälisen oikeudellisen kehyksen puitteissa. Mauritanian viranomaisten osalta tavoitteena on ylläpitää suhteita unioniin valtamerten hallinnoinnin vahvistamiseksi, saada alakohtaista erityistukea, johon sisältyy monivuotisia rahoitusmahdollisuuksia, ja käynnistää alusten toiminnan avulla jalostusalan teollistuminen osana talouden monipuolistamista.
               
            
            
               •Sidosryhmien kuuleminen
            
            
               
                  Arvioinnin yhteydessä kuultiin jäsenvaltioita, kalastusalan edustajia, kansainvälisiä kansalaisyhteiskuntaa edustavia järjestöjä sekä Mauritanian kalastusviranomaisia ja kansalaisyhteiskuntaa. Myös aavanmeren ja pitkän matkan laivastojen neuvoa-antavan toimikunnan puitteissa on toteutettu kuulemisia.
               
            
            
               •Asiantuntijatiedon keruu ja käyttö
            
            
               
                  Komissio käytti jälki- ja ennakkoarvioinneissa riippumatonta konsulttia yhteisestä kalastuspolitiikasta annetun asetuksen 31 artiklan 10 kohdan mukaisesti.
               
            
            
               •Vaikutustenarviointi
            
         
         
            
               
                  Ei sovelleta.
               
            
            
               4.TALOUSARVIOVAIKUTUKSET
            
            
               
                  Asetusluonnoksella ei ole vaikutuksia unionin talousarvioon.
               
            
            
               5.LISÄTIEDOT
            
            
               •Toteuttamissuunnitelmat sekä seuranta-, arviointi- ja raportointijärjestelyt
            
            
               
                  Tämä menettely aloitetaan samanaikaisesti niiden menettelyjen kanssa, jotka liittyvät Euroopan unionin ja Mauritanian islamilaisen tasavallan välisen kestävää kalastusta koskevan kumppanuussopimuksen ja kyseisen sopimuksen täytäntöönpanosta tehdyn pöytäkirjan allekirjoittamisesta unionin puolesta ja niiden väliaikaisesta soveltamisesta annettuun neuvoston päätökseen sekä sopimuksen ja pöytäkirjan tekemistä koskevaan neuvoston päätökseen. Tämän asetuksen soveltaminen alkaa heti, kun kalastustoiminnan voi aloittaa pöytäkirjan nojalla eli pöytäkirjan väliaikaisen soveltamisen aloituspäivästä.
               
            
            
               2021/0302 (NLE)
            
            
               Ehdotus
            
            
               NEUVOSTON ASETUS
            
            
               Euroopan unionin ja Mauritanian islamilaisen tasavallan välisen kestävää kalastusta koskevan kumppanuussopimuksen täytäntöönpanopöytäkirjassa (2021–2026) määrättyjen kalastusmahdollisuuksien jakamisesta
            
            
               EUROOPAN UNIONIN NEUVOSTO, joka
            
            
               ottaa huomioon Euroopan unionin toiminnasta tehdyn sopimuksen ja erityisesti sen 43 artiklan 3 kohdan,
            
            
               ottaa huomioon Euroopan komission ehdotuksen,
            
            
               sekä katsoo seuraavaa:
            
            
            
               (1)Euroopan yhteisön ja Mauritanian välinen nykyinen kalastuskumppanuussopimus
                  3
                tuli voimaan 8 päivänä elokuuta 2008 ja on edelleen voimassa. Kyseisen sopimuksen täytäntöönpanoa koskevan nykyisen pöytäkirjan voimassaolo päättyy 15 päivänä marraskuuta 2021. 
            
            
               (2)Neuvosto antoi 8 päivänä heinäkuuta 2019 komissiolle luvan aloittaa neuvottelut Mauritanian islamilaisen tasavallan, jäljempänä ’Mauritania’, kanssa Euroopan unionin ja Mauritanian välisestä uudesta kestävää kalastusta koskevasta kumppanuussopimuksesta, jäljempänä ’uusi kumppanuussopimus’, ja sen täytäntöönpanoa koskevasta uudesta pöytäkirjasta, jäljempänä ’uusi pöytäkirja’.
            
            
               (3)Neuvottelut saatettiin menestyksekkäästi päätökseen, kun uusi kumppanuussopimus ja uusi pöytäkirja parafoitiin 28 päivänä heinäkuuta 2021. Uusi kumppanuussopimus korvaa nykyisen kumppanuussopimuksen.
            
            
               (4)Neuvosto antoi […] päätöksen (EU) 2021/xxxx
                  4
               , joka koskee uuden kumppanuussopimuksen ja uuden pöytäkirjan allekirjoittamista sillä varauksella, että niiden tekeminen saatetaan myöhemmin päätökseen.
            
            
               (5)Uudessa pöytäkirjassa määrätyt kalastusmahdollisuudet olisi jaettava jäsenvaltioiden kesken pöytäkirjan koko soveltamiskaudeksi.
            
         
         
            
               (6)Tämän asetuksen olisi tultava voimaan mahdollisimman pian, ottaen huomioon unionin kalastustoimintaan Mauritanian kalastusalueella liittyvä taloudellinen merkitys ja tarve lyhentää mahdollisimman suuressa määrin aikaa, jona toiminta on keskeytynyt.
            
            
               (7)Uutta pöytäkirjaa sovelletaan väliaikaisesti sen allekirjoituspäivästä, jotta unionin alukset voivat jatkaa kalastustoimintaansa. Tätä asetusta olisi sen vuoksi sovellettava samasta päivästä alkaen,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Euroopan unionin ja Mauritanian islamilaisen tasavallan välisessä kestävää kalastusta koskevassa kumppanuussopimuksessa määrättyjen kalastusmahdollisuuksien ja taloudellisen korvauksen vahvistamisesta tehdyssä pöytäkirjassa, jäljempänä ’pöytäkirja’, kaudeksi 2021–2026 määritellyt kalastusmahdollisuudet jaetaan jäsenvaltioiden kesken seuraavasti:
            
            
               (1)luokka 1 – äyriäisiä, ei kuitenkaan langustia ja taskurapua, pyytävät kalastusalukset:
            
            
               Espanja
                     4 150 tonnia
            
            
               Italia
                     
                     600 tonnia
            
            
               Portugali
                     250 tonnia
            
            
               Mauritanian vesillä voi kerrallaan toimia enintään 15 tähän luokkaan kuuluvaa alusta;
            
            
               (2)luokka 2 – senegalinkummelia pyytävät pohjatroolarit (muut kuin pakastusalukset) ja pohjasiima-alukset:
            
            
               Espanja
                     6 000 tonnia
            
            
               Mauritanian vesillä voi kerrallaan toimia enintään 4 tähän luokkaan kuuluvaa alusta;
            
            
               (3)luokka 2a – senegalinkummelia pyytävät troolarit (pakastusalukset):
            
            
               Espanja:
            
            
               senegalinkummeli
                     3 500 tonnia
            
            
               kalmarit
                     1 450 tonnia
            
            
               seepiat
                     600 tonnia
            
            
               Mauritanian vesillä voi kerrallaan toimia enintään 6 tähän luokkaan kuuluvaa alusta;
            
            
               (4)luokka 3 – pohjakalalajeja, ei kuitenkaan senegalinkummelia, pyytävät kalastusalukset, jotka käyttävät muita pyydyksiä kuin troolia:
            
         
         
            
               Espanja
                     3 000 tonnia
            
            
               Mauritanian vesillä voi kerrallaan toimia enintään 6 tähän luokkaan kuuluvaa alusta;
            
            
               (5)luokka 4 – nuottaa käyttävät tonnikala-alukset (14 000 tonnia – viitesaalismäärä):
            
            
               Espanja
                     17 vuosittaista lisenssiä
            
            
               Ranska
                     12 vuosittaista lisenssiä;
            
            
               (6)luokka 5 – vapapyydyksiä käyttävät tonnikala-alukset ja pintasiima-alukset (7 000 tonnia – viitesaalismäärä):
            
            
               Espanja
                     14 vuosittaista lisenssiä
            
            
               Ranska
                     1 vuosittainen lisenssi;
            
            
               (7)luokka 6 – pelagiset pakastustroolarit:
            
            
               Saksa
                     13 038,4 tonnia
                     
            
            
               Ranska
                     2 714,6 tonnia 
            
            
               Latvia
                     55 966,6 tonnia 
            
            
               Liettua
                     59 837,6 tonnia
            
            
               Alankomaat
                     64 976,1 tonnia 
            
            
               Puola
                     27 106,6 tonnia 
            
            
               Irlanti
                     8 860,1 tonnia
            
            
               Pöytäkirjan soveltamisaikana jäsenvaltioilla on hallussaan seuraava määrä kolmen kuukauden lisenssejä:
            
            
               Saksa
                     4
            
            
               Ranska
                     2
            
            
               Latvia
                     20
            
         
         
            
               Liettua
                     22
            
            
               Alankomaat
                     16
            
            
               Puola
                     8
            
            
               Irlanti
                     2
            
            
               Jäsenvaltioiden on ilmoitettava komissiolle, voivatko tietyt lisenssit olla muiden jäsenvaltioiden käytettävissä.
            
            
               Mauritanian vesillä voi kerrallaan toimia enintään 19 tähän luokkaan kuuluvaa alusta;
            
            
               (8)luokka 7 – pelagisia lajeja pyytävät muut kuin pakastusalukset:
            
            
               Irlanti
                     15 000 tonnia
            
            
               Käyttämättä jättämisen tapauksessa nämä kalastusmahdollisuudet siirretään luokkaan 6 kyseisen luokan jakoperusteen mukaisesti.
            
            
               Mauritanian vesillä voi kerrallaan toimia enintään 2 tähän luokkaan kuuluvaa alusta.
            
            
               2 artikla
            
            
               Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä.
            
            
               Sitä sovelletaan pöytäkirjan allekirjoittamispäivästä.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä
            
            
               
                     Neuvoston puolesta
               
               
                     Puheenjohtaja
               
            
         
         
            
                  
                     (1)
                  
                        EUVL L 404, 2.12.2020, s. 1.
               
               
                  
                     (2)
                  
                        Hyväksytty maatalous- ja kalastusneuvoston 3418. istunnossa 22. lokakuuta 2015.
               
               
                  
                     (3)
                  
                        Neuvoston asetus (EY) N:o 1801/2006, tehty 30 päivänä marraskuuta 2006, Euroopan yhteisön ja Mauritanian islamilaisen tasavallan välisen kalastuskumppanuussopimuksen tekemisestä (EUVL L 343, 8.12.2006, s. 1). 
               
               
                  
                     (4)
                  
                        Neuvoston päätös (EU) 2021/..., annettu … … (EUVL L ..., ..., s. …).